ગુજરાતના યુવકોમાં સાહસિકતા આરોપવાની જવાબદારી જેના શિરે હતી તેવા યુ.સે. અને સાં.પ્ર.વિભાગના રાજકોટ વર્તુળના આસિ. ડિરેક્ટર શ્રી મનોજ શુક્લના માર્ગદર્શનમાં સન. ૧૯૯૨ માં જુનાગઢ થી છેક કનકાઇ-બાણેજ સુધીની “સાસણમાં પગપાળા પરિભ્રમણ” નામની એક સાહસયાત્રા થયેલી. આ કાર્યક્રમમાં મનોજ શુક્લને પ્રથમ વાર મળવાનું થયેલું. થયું જાણે એવું કે આ કાર્યક્રમની આગળ જે કાર્યક્રમ હતો તેમાં આવેલા સહભાગીઓને મનોજભાઇએ ખુલ્લું આમંત્રણ આપેલું કે “મારા પ્રોગ્રામ હોય અને જેને મન હોય એણે હાલ્યા અવાવું, સિલેક્શન લેટર હોય કે ના હોય !” સરકારશ્રીએ અંદાજે ૬0 જેટલા આમંત્રણો ઇસ્યુ કરેલા અને કાર્યક્રમના રિપોર્ટિંગના દિવસે સંખ્યા પહોંચી ૧૦૦ ઉપર ! કારણ એટલું કે આગળના કાર્યક્રમના તમામ સહભાગીઓએ શ્રી મનોજ શુક્લના “જાહેર આમંત્રણ”ને ખરેખર ગંભિરતાથી લીધેલું !